تورکيه جمهور باشلیغی رجب طیب ایردوغان استانبولده انشا ایتیلگن ینگی خلق‌ارا قونلغه گه "استانبول خلق‌ارا قونلغه" دیب نام بیریلگنلیگینی معلوم قیلدی.
مراسمده گپیرگن جمهور باشلیغی رجب طیب ایردوغان استانبول قونلغه سی نه‌فقط تورکيه‌گه، بلکه‌ بوتون دنیاگه خیر - برکت آلیب کیلیشیگه تیلکداش ایکنلیگینی بیلدیردی.
جمهور باشلیغی عینِ وقتده اوشبو کون مناسبتی بیلن 50دن آرتیق دولتدن تشریف بویورگن مهمانلرگه منّتدارلیک بیلدیردی.
آچیلیش مراسمیده تورکيه عالي مجلس باشلیغی بنعلی ییلدیریم هم سوزگه چیقدی.
"مملکتیمیز نینگ 95 ییللیک بیره میده جمهوریت‌میز نینگ شهنیگه یره‌شه‌دیگن شکلده بنیاد ایتیلگن بو اثر دولتیمیزگه، خلقیمیزگه و منطقه‌میزگه قوتلوغ بولسین" دیدی بنعلی ییلدیریم.
قوریلیش نینگ برچه‌ باسقیچلری یکونلنگچ، دنیاده‌گی اینگ ییریک قونلغه بوله‌دیگن استانبول ینگی قونلغه سی نینگ آچیلیشیگه محلي و خلق‌ارا میدیا تشکیلاتلری کتّه‌ اعتبار قره‌تدی.
بوگون ایرته‌ تانگدن باشلب ینگی قونلغه ده توپلنگن خلق‌ارا میدیا نماینده لری قونلغه ده‌گی جریاننی یقیندن کوزه‌تیب باردی.
اولر کون بویی جانلی روشده استانبول ینگی قونلغه سی نینگ آچیلیش جریانینی تماشا‌بینلرگه ییتکزیب بیردیلر.
قونلغه قوریلیشی نینگ بیرینچی باسقیچینی عملگه آشیریش اوچون آلتی میلیارد یورو اجره‌تیلدی.
قونلغه عمومي ساحه سی 76،5 میلیون متر مربع نی تشکیل ایته‌دی.
قونلغه نینگ باشقه‌ باسقیچلری یولاوچی آقیمی حجمیگه قره‌ب، 2023 ییلگچه ایشگه توشیریله‌دی.
ینگی قونلغه آلتیته اوچیش-قونیش یولی، 500ته اوچاق اوچون توررگاه، 70 مینگته اتوموبیل اوچون آچیق و یاپیق پارکینگه ایگه‌ بوله‌دی.
قوریلیش نینگ برچه‌ باسقیچلری یکونلنگچ، استانبول ینگی قونلغه سی دنیاده‌گی اینگ ییریک قونلغه بوله‌دی و  هر ییلی 200 میلیون یولاوچیگه خدمت قیله‌دی.
بیرینچی باسقیچده قونلغه دن هر کونلیک 5 پرواز عملگه آشیریله‌دی. 31 آکتوبر کونی تورک هوا یولی انقره‌گه استانبول ینگی قونلغه سیدن پرواز عملگه آشیره‌دی، 1 نوامبرده انتاليا‌گه پروازلر باشلنه‌دی، 2 نوامبرده  ازمیرگه پروازلر باشلنه‌دی.
بیرینچی خلق‌ارا پرواز 1 نوامبر کونی استانبول اوچینچی قونلغه سیدن شمالي قبرس تورک جمهوریتیگه عملگه آشیریله‌دی. آذربایجانگه ایسه، پروازلر 8 نوامبرده باشلنه‌دی.
اوچاقلر و تخنیک‌نی ینگی قونلغه گه اوتکزیش جاری ییل نینگ آخریگچه یکونلنه‌دی. شوندن سونگ قونلغه کونیگه ایکّی مینگته اوچاقنی قبول قیله آله‌دی.
